《夜闻雨声赋古风时赵使君祈雨之翌日也》
宋代·郑刚中

山斋道人梦魂清，梦中细响忽可听。三峡流泉出幽隐，万蚕食此春叶声。

又疑相如夜病渴，蟹眼乱沸石鼎鸣。呼童起视果安在，云是四檐甘雨倾。

于时火流祗三日，田兆正作龟纵横。昨朝太守拜坛下，五龙奉命云雷惊。

小儿放散蜥蜴去，神鼓罢击巫舞停。田翁翻沟出剩水，妇子田边笑相迎。

商量今岁多酿酒，是间指日当云平。山斋一饱想无虑，摩腹卧看秋风生。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。